Attacini

se systematisk inndeling

Attacini er en gruppe (underfamilie) av sommerfugler som hører til familien påfuglspinnere (Saturniidae). Gruppen omfatter de største og noen av de vakreste av alle sommerfugler.

Utseende 
Store til meget store (vingespenn 60-280 millimeter) påfuglspinnere med påfallende store vinger sammenlignet med kroppen, som faktisk er mindre enn hos en del andre nattsommerfugler. Gruppen omfatter noen av de største av alle sommerfugler, blant dem flere arter i slekten Attacus og den australske herkulesspinneren (Coscinocera hercules). Vingene er rødbrune eller brune. Forvingene er sigdformede, i alle fall hos hannene. Vingene mangler vanligvis øyeflekker midt i vingen (det er ofte en liten øyeflekk i forvingespissen), men har et skinnende, delvis gjennomsiktig "vindu" i midten. Utenfor dette er det vanligvis en hvit tverrstripe. Larvene er tykke og trinne, oftest grønne, med forgrenede pigger.
Den utvokste larven spinner en stor, pæreformet kokong av forholdsvis grov silke.

Levevis 
Larvene lever på ulike slags busker og trær. De fleste av artene kan utnytte en rekke forskjellige fødeplanter. De voksne sommerfuglene tra ikke næring til seg, men overlever på fett de har lagret fra larvetiden. Hunnene, som er store og tunge, sitter mest i ro og sender ut feromoner, som de aktive hannene kan merke på lang avstand.

Økonomisk betydning 
Enkelte arter kan gjøre noe skade på frukttrær, men det er sjelden de er så tallrike at det er store problemer. På den andre siden har en del arter blitt brukt i produksjon av silke. Silken blir ikke så fin som den fra silkeormen (Bombyx mori), men godt brukbar til tekstiler, særlig om man vil ha en silke med litt grovere struktur. I tillegg foregår det et ikke ubetydelig oppdrett av disse artene for salg til samlere og produksjon av pyntegjenstander.

Populære insekter 
Larvene til mange av artene er ikke kravstore når det gjelder føden, og det er også ofte forholdsvis lett å få dem til å formere seg i fangenskap, så det har blitt populært å avle opp de store og vakre artene. Egg og/eller kokonger av mange arter kan kjøpes fra oppdrettere, og det er utviklet protokoller for oppdrett av dem som gjør at man har gode muligheter til å lykkes med å klekke disse flotte insektene.

Utbredelse 
Gruppen har sin hovedutbredelse i Sørøst-Asia, men finnes representert i alle verdensdeler bortsett fra Antarktis og Europa (der gruppen ikke forekommer naturlig, men arten Samia cynthia er forvillet i Sørvest-Europa). I Afrika forekommer den artsrike slekten Epiphora, i Amerika Callosamia, Hyalophora og Rothschildia.

Systematisk inndeling 

 Ordenen sommerfugler, Lepidoptera Linnaeus, 1758
 Gruppen Glossata
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Gruppen Apoditrysia
 Gruppen storsommerfugler, Macrolepidoptera
 Overfamilien spinnere (i vid forstand), Bombycoidea
 Familien påfuglspinnere, Saturniidae
 Underfamilien Saturniinae – ca. 1050 beskrevne arter
 Slektsgruppen Attacini – inneholder mange svært store arter
 Slekten Archaeoattacus Watson in Packard, 1914 - tre arter
 Archaeosamia watsoni (Oberthür, 1914) - ofte plassert i Samia
 Slekten Attacus Linnaeus, 1767 - 18 arter, Sørøst-Asia og Australia, blant dem:
 Atlasspinner, Attacus atlas (Linnaeus)
 Slekten Callosamia Packard, 1864 - tre arter, blant dem:
 Prometeusspinner, Callosamia promethea – Nord-Amerika
 Slekten Coscinocera Butler, 1879 - åtte arter, blant dem:
 Herkulesspinner, Coscinocera hercules (Miskin, 1876)
 Slekten Drepanoptera Rothschild, 1895 - tre arter, ofte plassert i Epiphora
 Slekten Epiphora Wallengren, 1860 - 60 arter, Afrika
 Eupackardia calleta (Westwood, 1853)
 Slekten Hyalophora Duncan, 1841 - fire arter, blant dem:
 Cecropiaspinner, Hyalophora cecropia (Linnaeus)
 Slekten Rothschildia Grote, 1896 - 30 arter, Sør- og Mellom-Amerika, blant dem:
 Orizabapåfuglspinner, Rothschildia orizaba Westwood
 Slekten Samia Hübner, 1819 - 27 arter, Sørøst-Asia, blant dem:
 Gudetrepåfuglspinner, Samia cynthia (Drury)

Kilder 
 Markku Savela's Lepidoptera and some other life forms: Sjekkliste over artene. Hentet 9.11. 2012.

Eksterne lenker 
 

Påfuglspinnere
Sommerfugler formelt beskrevet i 1767
Dyr formelt beskrevet av Carl von Linné